Бусан или Пусан (кор. 부산 광역시) је други по величини град Јужне Кореје и најважнија лука земље. Налази се на југоисточној обали Корејског полуострва на обали Јапанског мора. Почетком 2005. имао је 3.678.551 становника. Бусан је регионални трговачки, транспортни, индустријски и образовни центар, који има и међународни значај. Бусан је био део провинције Јужни Кјонсан, али је политички од 1963. издвојен у аутономни ентитет. Историјски је познат Пусански мостобран, као једина територија, коју Северна Кореја није освојила на почетку Корејскога рата. Постојање мостобрана омогућило је каснију контраофанзиву уз помоћ америчке војске.